Seun (9) kilometers agter bakkie gesleep | Netwerk24
Bokke sit met skrumskakel-kopseer
Wie presies die Bokke se nr. 9-trui in die eerste toets van hul jaareindtoer op 3 November teen Engeland op Twickenham gaan dra, is nog ’n groot raaisel.
Seun (9) kilometers agter bakkie gesleep
Deur Hanti Otto 10 Augustus 2018 15:04
’n Negejarige seun het ernstige beserings aan sy boude en rug opgedoen toe hy Donderdagaand byna 2,5 km ver agter ’n bakkie deur die strate van Roodepoort gesleep is.
Die bestuurder het glo eers bewus geraak daarvan toe ’n ander motoris hom daarop gewys het.
Die bestuurder het by ’n vulstasie stilgehou en die nooddienste is ontbied.
Nooddiensvoertuie van ER24. Foto ter illustrasie.
Russel Meiring, woordvoerder van ER24, sê hulle het die kind om 19:20 by die vulstasie op die hoek van Main Reef- en Roodeweg in ’n ernstige toestand gevind.
Hy het geen kopbeserings gehad nie en het gesê dat hy en vriende by ’n kruising agterop die bakkie gespring het.
Die voertuig het ’n kappie opgehad en dit is onbekend of die kinders ingeklim het of buite aan die agterkant van die bakkie gehang het.
Die bestuurder was glo die heeltyd onbewus van hulle.
Dit lyk asof die seun ná ’n ruk van die bewegende voertuig wou afspring, maar sy voet het vasgehaak aan ’n vragnet wat in die bak was.
“Die bestuurder van die bakkie was onbewus van die kind wat agter die voertuig aan gesleep word tot ’n ander motoris hom daarop gewys het,” sê Meiring.
Daar was geen teken van die seun se vriende toe die nooddienste opgedaag het nie.
Die seun is na ’n hospitaal gebring en die polisie ondersoek die voorval.
Meer oor: Er24 | Bakkie